รัฐบาลไทย-ข่าวทำเนียบรัฐบาล-ปลัดแรงงาน สั่ง กสร. กับ สปส. หาสาเหตุพร้อมช่วยเหลือด้านรักษาพยาบาลเต็มที่ เหตุสารแอมโมเนียรั่วทำลูกจ้างหมดสติ อพยพนับร้อย จ.สงขลา
วันอังคารที่ 28 มีนาคม 2566
28/03/2566
ปลัดแรงงาน สั่ง กสร. กับ สปส. หาสาเหตุพร้อมช่วยเหลือด้านรักษาพยาบาลเต็มที่ เหตุสารแอมโมเนียรั่วทําลูกจ้างหมดสติ อพยพนับร้อย จ.สงขลา
...
ปลัดกระทรวงแรงงาน สั่งกรมสวัสดิการและคุ้มครองแรงงาน (กสร.) ร่วมกับสํานักงานประกันสังคม (สปส.) เข้าตรวจสอบหาสาเหตุและให้ความช่วยเหลือด้านสิทธิประโยชน์เต็มที่ กรณีโรงงานแห่งหนึ่งในจังหวัดสงขลาทําสารแอมโมเนียรั่ว เป็นเหตุให้ลูกจ้างหมดสติหลายราย และอพยพนับร้อย พร้อมเตือนนายจ้างให้ปฏิบัติตามกฎหมายความปลอดภัยฯ เพื่อป้องกันการเกิดเหตุซ้ําอีก
นายบุญชอบ สุทธมนัสวงษ์ ปลัดกระทรวงแรงงาน เปิดเผยว่า ตนได้รับรายงานสถานการณ์ด้านแรงงานที่สําคัญจากสํานักงานสวัสดิการและคุ้มครองแรงงานจังหวัดสงขลา ว่าเกิดเหตุโรงงานผลิตอาหารแช่แข็งในจังหวัดสงขลาทําสารแอมโมเนียรั่วไหล เป็นเหตุให้ลูกจ้างหมดสติหลายรายและอพยพนับร้อย จึงได้สั่งการให้กรมสวัสดิการและคุ้มครองแรงงาน (กสร.) ร่วมกับสํานักงานประกันสังคม (สปส.) ลงพื้นที่ตรวจสอบข้อเท็จจริงเพิ่มเติมพร้อมให้ความช่วยเหลือด้านรักษาพยาบาลเต็มที่ ในเบื้องต้นพนักงานตรวจความปลอดภัยสํานักงานสวัสดิการและคุ้มครองแรงงานจังหวัดสงขลา และศูนย์ความปลอดภัยในการทํางานเขต 9 (สงขลา) รายงานว่า สถานที่เกิดเหตุเป็นโรงงานประกอบกิจการผลิตอาหารแช่แข็ง มีลูกจ้างทั้งหมด 547 คน ตั้งอยู่ในตําบลท่าข้าม อําเภอหาดใหญ่ จังหวัดสงขลา เหตุเกิดเมื่อวันที่ 27 มีนาคม 2566 เวลา 22.00 น. ซึ่งไม่มีลูกจ้างทํางานอยู่ในไลน์การผลิต มีเฉพาะทีมช่างที่เข้าเวรอยู่ ได้เกิดเหตุสารแอมโมเนียรั่วไหลฟุ้งกระจายไปทั่วทั้งโรงงานและรอบ ๆ บริเวณโรงงาน เป็นเหตุให้ลูกจ้างที่พักอาศัยอยู่ภายในโรงงานประมาณ 100 คน และประชาชนที่อยู่พื้นที่ใกล้เคียงที่สูดดมสารแอมโมเนียเข้าไปเกิดอาการวิงเวียนศีรษะ อาเจียน และบางรายอาการรุนแรงถึงขั้นหมดสติ ถูกนําตัวส่งสถานพยาบาลใกล้เคียงกว่า 10 ราย รวมทั้งต้องอพยพประชาชนที่อยู่พื้นที่ใกล้เคียงออกจากพื้นที่ ซึ่งขณะนี้สามารถควบคุมสารแอมโมเนียได้แล้ว สถานการณ์โดยรวมกลับเข้าสู่ภาวะปกติ อย่างไรก็ตาม ตนขอฝากไปถึงนายจ้างให้ปฏิบัติตามกฎหมายความปลอดภัย อาชีวอนามัย และสภาพแวดล้อมในการทํางาน เพื่อป้องกันไม่ให้เกิดเหตุเช่นนี้อีก รวมทั้งสั่งการให้กรมสวัสดิการและคุ้มครองแรงงาน (กสร.) ร่วมกับสํานักงานประกันสังคม (สปส.) ดําเนินการตามอํานาจหน้าที่ พร้อมให้ความช่วยเหลือด้านสิทธิประโยชน์ต่อไป
ด้าน นายนิยม สองแก้ว อธิบดีกรมสวัสดิการและคุ้มครองแรงงาน (กสร.) กล่าวว่า เหตุดังกล่าว คาดว่าเกิดจากความขัดข้องของระบบเปิดปิดท่อลําเลียงแอมโมเนีย ทั้งนี้ พนักงานตรวจความปลอดภัยสํานักงานสวัสดิการและคุ้มครองแรงงานจังหวัดสงขลา และศูนย์ความปลอดภัยในการทํางานเขต 9 (สงขลา) จะเชิญนายจ้างและผู้ที่เกี่ยวข้องมาพบเพื่อสอบข้อเท็จจริงเพิ่มเติมว่านายจ้างมีการฝ่าฝืนไม่ปฏิบัติตามกฎหมายหรือพระราชบัญญัติความปลอดภัย อาชีวอนามัย และสภาพแวดล้อมในการทํางาน พ.ศ. 2554 กฎกระทรวงกําหนดมาตรฐานในการบริหาร จัดการ และดําเนินการด้านความปลอดภัย อาชีวอนามัย และสภาพแวดล้อมในการทํางานเกี่ยวกับสารเคมีอันตราย พ.ศ.2556 และกฎกระทรวงกําหนดมาตรฐานในการบริหาร จัดการ และดําเนินการด้านความปลอดภัย อาชีวอนามัย และสภาพแวดล้อมในการทํางานหรือไม่ หากนายจ้างไม่ปฏิบัติตามกฎหมายดังกล่าวจะดําเนินการตามอํานาจหน้าที่ต่อไป
ด้าน นายบุญสงค์ ทัพชัยยุทธ เลขาธิการประกันสังคม กล่าวว่า ได้สั่งการให้สํานักงานประกันสังคมจังหวัดสงขลา ลงพื้นที่ให้การช่วยเหลือผู้ประกันตนที่ได้รับผลกระทบจากเหตุการณ์ดังกล่าว ซึ่งเบื้องต้นมีผู้ประกันตนได้รับบาดเจ็บ จํานวน 9 ราย เป็นคนไทย 3 ราย เมียนมา 6 ราย มีอาการบาดเจ็บเล็กน้อย ทั้งนี้ หากแพทย์สั่งให้พักงาน ผู้ประกันตนจะได้รับสิทธิประโยชน์เป็นค่าทดแทนรายเดือนร้อยละ 70 ของค่าจ้างรายเดือน ตามใบรับรองแพทย์ สูงสุดไม่เกิน 14,000 บาท ต่อเดือน พร้อมสั่งการให้เจ้าหน้าที่ติดตามสถานการณ์อย่างใกล้ชิดเพื่อดูแลสิทธิประโยชน์แก่ลูกจ้างผู้ประกันตนต่อไป